***1.*** ***Кратка обобщена информация за осъществената контролна дейност за месец юни 2016 г. и резултати от извършената контролна дейност.***

За месец юни 2016 г. от служителите от „Контрол и охрана“ в дирекциите на националните паркове са извършени 640 бр. проверки на 454 бр. обекта. Рутинни проверки по време на ежедневните обходи в поверените охранителни участъци, вписани в Дневниците на парковата охрана - 923 броя. Съставени са 9 бр. актове за установяване на констатирани нарушения и са дадени 59 бр. предписания.

***2. Акценти от извършената през месеца контролна и административно наказателна дейност.***

**2.1. НП „Пирин“**

Осъществени са проверки, относно незаконна паша на терторията на парка и резерват Тисата и качването на стадата на ползвателите, на които им са издадени разрешителни за паша на основание чл. 4, ал.3 от подписан Мемурандум за сътрудничество и съвместна дейност между МОСВ, МЗХ и ДФЗ.

Извършени са контролни дейности и проверки относно състоянието на парковите архитектурни елементи. Констатирани са увреждания от човешка намеса, а също и от лошите метеорологични условия в защитената територия.

Извършвани са дейности по недопускане на бракониерство на ловни видове и дървесина на територията на парка и прилежащите територии, като служителите паркова охрана са осъществили проверки по различно време на денонощието (в ранните и късните часове на денонощието) с цел да се предотврати бракониерството в защитената територия.

Предприети са действия по изпълнение на заповед № РД 09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“. Служителите паркова охрана са извършили проверки относно недопускането на риболов в тези участъци и са запознавали превантивно риболовците от прилежащите общини на парка с действащата забрана.

**2.2. НП „Рила“**

Осъществен е контрол върху ползвателите на площи за паша, на които са издадени индивидуални административни актове и разрешителни за паша, по отношение на местата /за паша/, брой животни, режимите и нормите на Национален парк „Рила“, техниката на безопасност, както и всички необходими докумени, съгласно Годишния оперативен план за паша на домашни животни и събиране на сено за 2016 г.

Осъществен е контрол и при изграждане на временни сезонни заслони за паша на домашни животни, поставяне на електропастири и преминаване с коне през прокарите.

Същият контрол е осъществен и върху лицата имащи документи за добив на сено, както и такива, на които са съгласувани дейности за извършване на ремонтни дейности, свързани с подмяна на водопроводни тръби за питейни нужди, ремонт на МВЕЦ, движение на МПС, масови прояви и други на територията на парка.

Предвид засиления летен туристически поток е организирано осигуряване на допълнителни дежурства от служители „ПОК“ от други паркови участъци в циркуса на Седемте рилски езера за осъществяване на по-ефективен контрол.

**2.3. НП „Централен Балкан“**

Акцент през месец юни 2016 г. бяха ползвателите на пасища в парка и всички допълнителни въздействия, свързани с тази дейност, подлежащи на контрол, с цел минимизиране на отрицателния ефект върху НПЦБ. Контрол е осъществен по отношение дейността на собственици и ползватели в парка, като така е осигурено законосъобразното пребиваване на територията на парка и са опазени от негативно антропогенно въздействие районите около над 20 обекта в защитената територия. Цел на особено засилен контрол бяха посетителите с МПС в парка, особено тези, които навлизат извън разрешените пътища и се движат с МПС по туристически пътеки и навсякъде в безлесната територия.

Извършвани са проверки за предотвратяване на опитите за дърводобивно бракониерство, като най-проблемни в това отношение са горите по границата на защитената територия, около пътищата и в районите на целогодишно използваните обекти в парка. Особено внимание е отделено в пограничните паркови райони, където в съседни горски територии се извеждат сечи в близост до границите на НПЦБ. В тази връзка са предприети мерки за превантивен контрол и са съставени предупредителни протоколи с цел недопускане навлизането на територията на парка.

Под засилен контрол са и съобществата със зимния дъб, който е обект на особено голям интерес за дърводобивно бракониерство, най-вече в териториите на Парков участък (ПУ) Калофер, ПУ Тъжа и ПУ Карлово. Под особен контрол са и всички обекти на ползватели, разположени на територията на НП с цел недопускане посегателства върху горите.

Организиран е превантивен, текущ и последващ контрол при осъществяване на пашуването в парка, с цел предотвратяване на прякото негативно въздействие върху безлесните територии в парка – преизпасване, преотъпкване, замърсяване на водоизточници, както и на косвеното такова, свързано с пребиваването на хора около тях – нерегламентирано движение на МПС, замърсяване с битови отпадъци, застрояване, нерегламентирано ползване на водоизточници и т.н. Положените усилия целят урегулиране на тази дейност с цел минимално въздействие върху защитената територия и устойчиво ползване на природните ресурси.

С цел осигуряване безопасно преминаване на посетителите, е осигурен постоянен контрол по отношение състоянието на посетителката инфраструктура в парка. В тази връзка, в резултат на направени констатации при контролната дейност, бяха ремонтирани и обезопасени множество туристически маршрути и две специализирани екопътеки – „Бяла река“ и „Видимско пръскало“.

***3. Кратък анализ на постигнатите резултати в областта на опазване на околната среда от осъществената контролна дейност.***

**3.1. НП „Пирин“**

В резултат на предприетите действия от парковата охрана с цел превенция са извършени достатъчен брой проверки, някои от които съвместно с органите на МВР в ниската част на парка и в граничните паркови зони, с Държавните горски стопанства, което е довело до липсата на нарушения свързани с бракониерството. Незаконните сечи в парка, като цяло не представляват сериозен проблем, към този момент.

В ПУ „Банско“ с 3 броя констативни протоколи е установено увреждане и липса на гранични знаци посочващи границата на парка с частни, общински имоти и с концесионната площ. На база на констатираните нарушения е подаден сигнал до РУП- гр. Разлог, РУП-гр. Банско и РУП -гр. Сандански. Засилена е охраната по границата на парка.

Засилен е контрола по качването на стадата на ползватели, на които им е издадено разрешително за паша на основание чл. 4, ал.3 от подписан мемурандум за сътрудничество и съвместна дейност между МОСВ, МЗХ и ДФЗ. Не е допуснато качване на по голям брой животни за пашуване от определените с разрешителните за паша.

**3.2. НП „Рила“**

В резултат на организирана акция по залавяне на нарушители за бракониерсво на дива коза на 30.06.2016 г. от служителите на дирекция „Контрол и охрана“, заедно със служители от РУ на МВР гр. Рила и гр. Разлог. са установени имената на нарушителите, както и номерата на МПС послужили за извършване на нарушението.

Предотвратено е преминаване на 11 коня с ездачи в ПУ – Говедарци, с цел конен туризъм по утвърден маршрут, без издадена съгласувателна заповед от директора на Дирекция „Национален парк Рила“ за извършване на дейността.

Извършена е проверка по постъпил сигнал до министъра на околната среда и водите за наличие на моторни превозни средства в района на хижа „Македония“ преминали по трасето обособено за велосипеден и конен туризъм – „Яз. Белмекен – хижа Македония – летовище Бодрост“ – I етап. На място не е установено наличие на МПС. В местността „Карталска поляна“ е монтирана метална бариера, а също така е поставена забранителна табела – „Забранено преминаването на МПС“. Засилена е охраната в съответния парков участък.

През месец юни е изготвена заповед за провеждането на мониторинг на дивата коза и е изготвен доклад и са разписани мерки за намаляване на антропогенното въздействие върху природните комплекси в Циркуса на Седемте рилски езера през 2016 г.

**3.3. НП „Централен Балкан“ (НПЦБ)**

През месец юни 2016 г. извършените планирани проверки, са довели до съставяне на актове за установяване на административни нарушения за движение на МПС извън пътищата със свободен достъп, без необходимото за целта писмено съгласуване от ДНПЦБ. Особено внимание е било отделено на този проблем в района на хижа Амбарица, където напрежението ескалира и се наложи предприемане на съвместни действия със служители на РУП Троян. С цел засилване противодействието през следващите месеци са планирани акции със служители на МВР за предотвратяване на незаконното каране на МПС в парка, като се очаква това, заедно с дейностите по подобряването на охранителната инфраструктура в парка, да дадат желания резултат за решаване на проблема.

Нерегламентираната интензивна паша представлява значителна заплаха за безлесните територии на парка, предимно от южната страна, като особено сериозен е проблемът в района на м. „Беклемето“, м. „Равнец“ и над гр. Калофер. В тази връзка контролът върху тези ползватели е ежедневна задача за всички служители паркова охрана, като през следващите месеци са планирани масирани проверки на животновъдите в парка, които целят да респектират и дисциплинират тези ползватели.

След придобиване на четци за инжектируемите транспордери, ефективността за установяване собствеността на конете се повиши и бяха санкционирани собствениците на безстопанствени коне. Предвижда се тази тенденция да продължи, с цел свеждане до минимум на стадата от безнадзорни коне в парка.

Ловното бракониерство е перманентна заплаха за цялата територия на парка, като приоритетни за опазване са видовете Вълк (Canis lupus), Кафявата мечка (Ursus arctos), Благороден елен (Cervus elaphus) и Дива коза (Rupicapra rupicapra), които са основни обекти на посегателство от ловните бракониери. В резултат на контролната дейност, популациите на тези видове са запазени и бележат лек растеж.

Дърводобивното бракониерство се явява заплаха за цялата погранична зона на парка, както и около инфраструктурните обекти на територията, като посегателствата са сравнително редки и за малки количества дървесина. Най- уязвими в това отношение са граничните зони на парка в частта ПУ Тъжа и ПУ Клисура, които са в съседство със земеделските площи на населените места. Въпреки усилията по отношение на контролно-охранителната дейност в парка все още процентът на заловените извършители на дърводобивно бракониерство е твърде малък.

Недобросъвестно стопанисване на обекти в парка е перманентна заплаха, която съществува около всички обекти в парка (замърсяване, незаконно строителство, бракониерство и т.н). В резултат на добре планирана и проведена контролна дейност, през месец юни 2016 г., няма регистрирани нарушения в това направление.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Недопускането на значителни увреждания върху живата и нежива природа в националните паркове, показва тенденция в опазването на разнообразието от природни местообитания и техния съхранен естествен характер. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

Посредством превантивен, текущ и последващ контрол се гарантира развитието на природосъобразен туризъм в съответствие със значимостта и предназначението на Националните паркове, като същевременно е осигурена възможност на местните общности да генерират средства от предлагането на туристически продукти, създадени и предлагани в синхрон с устойчивото ползване на природните ресурси на защитените територии.

Стартирането на кампанията за сезонна паша на домашни животни в парка, дава възможност, посредством контролирано високопланинско животновъдство, да се поддържа в благоприятно природозащитно състояние високопланинската безлесната зона и в същото време, създава възможност за развитие на екологично животновъдство и условия за икономически ползи в региона.

При осъществяване на ежедневен контрол, служителите от парковите администрации предоставят информация на посетителите на парка /туристи и ползватели/ за правилата за поведение, режимите и нормите съгласно Плановете за управление, Закона за защитените територии, както и за видовете растения и животни, вписани като защитени по Закона за биологичното разнообразие. В резултат на провеждащия се мониторинг и отчитане резултатите от същия, се отчита че се увеличава броя на някои видове диви животни – дива коза, дива свиня, благороден елен, сърни и други. Увеличава се обилието на консервационно значими растителни видове, както и заемане на нови площи от същите.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.